

Cronologia




	
		
		
	
	

		
				106 aEC
				Nasce em 3 de janeiro, em Arpino (daí ser conhecido como Arpinate), no seio de uma família da ordem equestre (nobre, mas não aristocrática), Marco Túlio Cícero.
		


		
				90–88 aEC
				Serve no exército durante a Guerra Social, onde conhece Gneu Pompeu.
		


		
				83–82 aEC
				Tem início a guerra civil entre o general Lúcio Cornélio Sula e Gaio Mário (tio do jovem Júlio César) e Lúcio Cornélio Cina (sogro de César). Vitorioso, Sula se torna ditador da República de Roma.
		


		
				81 aEC
				Inicia sua carreira oratória num processo cívil, com a Defesa de Quíncio.
		


		
				80 aEC
				Profere seu primeiro discurso criminal, a Pro Roscio Amerino (Defesa de Sexto Róscio de Améria), uma causa arriscada contra um liberto de Sula, que lhe traz notoriedade. Tem início nova guerra civil, pois Quinto Sertório, que sobrevivera à derrota para Sula, reagrupou seu exército na Hispânia e com o apoio das tribos locais, principalmente dos lusitanos e de romanos exilados, se rebela.
		


		
				79–77 aEC
				Viaja para Atenas, Rodes e a Ásia Menor para estudar filosofia e retórica. Em Rodes, aperfeiçoa seu estilo oratório com o mestre Molon.
		


		
				75 aEC
				Serve como questor na Sicília.
		


		
				72. aEC
				Sertório é assassinado em uma conspiração liderada por Marco Perperna, seu herdeiro presuntivo. Derrotado na Batalha de Osca, Perperna é executado por Pompeu. Fim da guerra civil.
		


		
				70 aEC
				Defende os sicilianos nas Verrinas, uma série de discursos que acusam o ex-aliado de Sula, Gaio Verres, de má administração da província da Sicília. A vitória consolida sua fama.
		


		
				69 aEC
				É eleito edil (responsável pela manutenção dos edifícios públicos e pela regulamentação dos festivais).
		


		
				66 aEC
				Torna-se pretor. Pronuncia “De Imperio Cn. Pompei” (Discurso Sobre o Comando Militar de Gneu Pompeu), apoiando um comando militar extraordinário para Pompeu.
		


		
				63 aEC
				Atinge o cargo de cônsul. Expõe a Conspiração de Catilina, uma tentativa de golpe de Estado pelo candidato derrotado, Catilina, na eleição consular vencida por Cícero e Gaio Antônio Híbrida. Cícero faz quatro discursos, conhecidos como Catilinárias, expondo a conspiração. Catilina se refugia na Etrúria com seu exército. Cícero desmascara cinco líderes da conspiração e, com o apoio do Senado, os executa sem julgamento.
		


		
				62 aEC
				Marco Antônio derrota Catilina, que morre em batalha, pondo fim ao golpe.
		


		
				60 aEC
				Júlio César, Pompeu e Crasso fazem uma aliança informal de poder, conhecida modernamente como Primeiro Triunvirato.
		


		
				58 aEC
				O tribuno Clódio condena Cícero ao exílio pela execução dos catilinários. Ele vai para Tessalonica.
		


		
				57 aEC
				O Senado revoga o exílio e Cícero regressa a Roma.
		


		
				55 aEC
				Publica De oratore (Do Orador).
		


		
				54 aEC
				Inicia De republica (Da República), sobre filosofia política e a melhor forma de governo.
		


		
				c. 52 aEC
				Escreve De legibus (Das Leis), sobre as leis de um Estado ideal.
		


		
				51–50 aEC
				Serve como procônsul na Cilícia (Ásia Menor).
		


		
				49–48 aEC
				Apoia Pompeu na guerra civil contra Júlio César. Apesar da derrota de Pompeu, Cícero é perdoado por César.
		


		
				46–45 aEC
				Afasta-se da política ativa. Escreve uma série de obras filosóficas fundamentais: Hortensius (Hortênsio, exortação à filosofia), Academica (Questões Acadêmicas, sobre a teoria do conhecimento), De finibus bonorum et malorum (Dos Fins, sobre o bem supremo) e Tusculanae disputationes (Discussões Tusculanas, sobre a felicidade e a morte).
		


		
				45 aEC
				Escreve Consolatio (Consolação), obra em que consola a si mesmo pela morte de sua filha Túlia.
		


		
				45–44 aEC
				Produz De natura deorum (Da Natureza dos Deuses, sobre a teologia), De senectute (Da Velhice) e De amicitia (Da Amizade).
		


		
				44 aEC: 
				Após o assassinato de Júlio César, regressa à cena política.
		


		
				
				Setembro de 44 a abril de 43 aEC: Como líder do Senado, profere as “Filípicas”, discursos que defendiam a República e atacavam Marco Antônio, cônsul em 44, a quem Cícero acusava de ter uma interpretação abusiva dos desejos e intenções do falecido comandante. Ao mesmo tempo, elogiava Otaviano. Cícero apoia que Antônio seja declarado inimigo público. 
		


		
				
				Novembro de 43 aEC: O chamado Segundo Triunvirato (Otaviano, Marco Antônio e Lépido) é formado, visando restaurar a ordem e evitar uma nova guerra civil. O destino de Cícero é selado num acordo político e ele é incluído nas listas de proscrição.
		


		
				
				Dezembro de 43 aEC: É executado por soldados de Marco Antônio. Suas mãos e língua são cortadas e exibidas no Fórum romano. 
		


		
				30 aEC: 
				Otaviano derrota as forças de Marco Antônio e Cleópatra na Batalha Naval de Ácio. Cícero, o Jovem, anuncia ao Senado a derrota e a morte de Marco Antônio. Fim da República.
		


		
				
				
Cícero deixou ao Ocidente um legado como modelo oratório, fonte retórica e monumento da língua latina, bem como de filosofia moral e política. Suas cartas, discursos, tratados e diálogos oferecem um retrato vívido do crepúsculo da República Romana.

Liber primus


[1] Cogitanti mihi saepenumero et memoria vetera repetenti perbeati fuisse, Quinte frater, illi videri solent qui in optima r(e) p(ublica), cum et honoribus et rerum gestarum gloria florerent, eum vitae cursum tenere potuerunt, ut vel in negotio sine periculo vel in otio cum dignitate esse possent. ac fuit tempus illud cum mihi quoque initium requiescendi atque animum ad utriusque nostrum praeclara studia referendi fore iustum et prope ab omnibus concessum arbitrarer, si infinitus forensium rerum labor et ambitionis occupatio decursu honorum etiam aetatis flexu constitisset. [2] quam spem cogitationum et consiliorum meorum cum graves communium temporum tum varii nostri casus fefellerunt. nam qui locus quietis et tranquillitatis plenissimus fore videbatur in eo maximae moles molestiarum et turbulentissimae tempestates extiterunt, neque vero nobis cupientibus atque exoptantibus fructus otii datus est ad eas artis quibus a pueris dediti fuimus celebrandas inter nosque recolendas. [3] nam prima aetate incidimus in ipsam perturbationem disciplinae veteris et consulatu devenimus in medium rerum omnium certamen atque discrimen et hoc tempus omne post consulatum obiecimus iis fluctibus qui per nos a communi peste depulsi in nosmet ipsos redundarent. sed tamen in eis vel asperitatibus rerum vel angustiis temporis obsequar studiis nostris et quantum mihi vel fraus inimicorum vel causa amicorum vel r(es) p(ublica) tribuet otii ad scribendum potissimum conferam.


[4] Tibi vero, frater, neque hortanti deero neque roganti, nam neque auctoritate quisquam apud me plus valere te potest neque voluntate. ac mihi repetenda est veteris cuiusdam memoriae non sane satis explicata recordatio sed ut arbitror apta ad id quod requiris ut cognoscas quae viri omnium eloquentissimi clarissimique senserint de omni ratione dicendi. [5] vis enim ut mihi saepe dixisti, quoniam quae pueris aut adulescentulis nobis ex commentariolis nostris inchoata ac rudia exciderunt vix hac aetate digna et hoc usu quem ex causis quas diximus tot tantisque consecuti sumus, aliquid isdem de rebus politius a nobis perfectiusque proferri, solesque non numquam hac de re a me in disputationibus nostris dissentire quod ego eruditissimorum hominum artibus eloquentiam contineri statuam, tu autem illam ab elegantia doctrinae segregandam putes et in quodam ingenii atque exercitationis genere ponendam.


[6] Ac mihi quidem saepenumero in summos homines ac summis ingeniis praeditos intuenti quaerendum esse visum est quid esset cur plures in omnibus artibus quam in dicendo admirabiles extitissent. nam quocumque te animo et cogitatione converteris, permultos excellentis in quoque genere videbis non mediocrium artium sed prope maximarum. [7] quis enim est qui si clarorum hominum scientiam rerum gestarum vel utilitate vel magnitudine metiri velit, non anteponat oratori imperatorem? quis autem dubitet quin belli duces ex hac una civitate praestantissimos paene innumerabiles, in dicendo autem excellentis vix paucos proferre possimus? [8] iam vero consilio ac sapientia qui regere ac gubernare rem p(ublicam) possent multi nostra plures patrum memoria atque etiam maiorum extiterunt, cum boni perdiu nulli, vix autem singulis aetatibus singuli tolerabiles oratores invenirentur. ac ne qui forte cum aliis studiis quae reconditis in artibus atque in quadam varietate litterarum versentur magis hanc dicendi rationem quam cum imperatoris laude aut cum boni senatoris prudentia comparandam putet, convertat animum ad ea ipsa artium genera circumspiciatque qui in iis floruerint quamque multi: sic facillime quanta oratorum sit et semper fuerit paucitas iudicabit.


[9] Neque enim te fugit laudandarum artium omnium procreatricem quandam et quasi parentem eam quam φιλοσοφίαν Graeci vocant ab hominibus doctissimis iudicari, in qua diﬀicile est numerare quot viri quanta scientia quantaque in suis studiis varietate et copia fuerint qui non una aliqua in re separatim elaborarint, sed omnia quaecumque essent vel scientiae pervestigatione vel disserendi ratione comprehenderint. [10] quis ignorat ii qui mathematici vocantur quanta in obscuritate rerum quam recondita in arte et multiplici subtilique versentur? quo tamen in genere ita multi perfecti homines extiterunt, ut nemo fere studuisse ei scientiae vehementius videatur quin quod voluerit consecutus sit. quis musicis, quis huic studio litterarum quod profitentur ei qui grammatici vocantur penitus se dedit quin omnem illarum artium paene infinitam vim et materiem scientia et cognitione comprehenderit? [11] vere mihi hoc videor esse dicturus, ex omnibus iis qui in harum artium liberalissimis studiis sint doctrinisque versati minimam copiam poetarum egregiorum extitisse. atque in hoc ipso numero in quo perraro exoritur aliquis excellens, si diligenter et ex nostrorum et ex Graecorum copia comparare voles, multo tamen pauciores oratores quam poetae boni reperientur. [12] quod hoc etiam mirabilius debet videri, quia ceterarum artium studia fere reconditis atque abditis e fontibus hauriuntur, dicendi autem omnis ratio in medio posita communi quodam in usu atque in hominum more et sermone versatur, ut in ceteris id maxime excellat quod longissime sit ab imperitorum intellegentia sensuque diiunctum, in dicendo autem vitium vel maximum sit a vulgari genere orationis atque a consuetudine communis sensus abhorrere. [13] ac ne illud quidem vere dici potest aut pluris ceteris artibus inservire aut maiore delectatione aut spe uberiore aut praemiis ad perdiscendum amplioribus commoveri. atque ut omittam Graeciam quae semper eloquentiae princeps esse voluit atque illas omnium doctrinarum inventrices Athenas in quibus summa dicendi vis et inventa est et perfecta, in hac ipsa civitate profecto nulla umquam vehementius quam eloquentiae studia viguerunt. [14] nam posteaquam imperio omnium gentium constituto diuturnitas pacis otium confirmavit, nemo fere laudis cupidus adulescens non sibi ad dicendum studio omni enitendum putavit. ac primo quidem totius rationis ignari qui neque exercitationis ullam viam neque aliquod is praeceptum artis esse arbitrarentur, tantum quantum ingenio et cogitatione poterant consequebantur. post autem auditis oratoribus Graecis cognitisque eorum litteris adhibitisque doctoribus incredibili quodam nostri homines discendi studio flagraverunt. [15] excitabat eos magnitudo ac varietas multitudoque in omni genere causarum, ut ad eam doctrinam quam suo quisque studio consecutus esset adiungeretur usus frequens qui omnium magistrorum praecepta superaret. erant autem huic studio maxima quae nunc quoque sunt exposita praemia vel ad gratiam vel ad opes vel ad dignitatem, ingenia vero, ut multis rebus possumus iudicare, nostrorum hominum multum ceteris hominibus omnium gentium praestiterunt. [16] quibus de causis quis non iure miretur ex omni memoria aetatum temporum civitatum tam exiguum oratorum numerum inveniri? 


Sed nimirum maius est hoc quiddam quam homines opinantur et pluribus ex artibus studiisque collectum. quid enim quis aliud in maxima discentium multitudine summa magistrorum copia praestantissimis hominum ingeniis infinita causarum varietate amplissimis eloquentiae propositis praemiis esse causae putet nisi rei quandam incredibilem magnitudinem ac diﬀicultatem? [17] est enim et scientia comprehendenda rerum plurimarum sine qua verborum volubilitas inanis atque inridenda est et ipsa oratio conformanda non solum electione sed etiam constructione verborum et omnes animorum motus quos hominum generi rerum natura tribuit penitus pernoscendi, quod omnis vis ratioque dicendi in eorum qui audiunt mentibus aut sedandis aut excitandis expromenda est. accedat eodem oportet lepos quidam facetiaeque et eruditio libero digna celeritasque et brevitas et respondendi et lacessendi subtili venustate atque urbanitate coniuncta. [18] tenenda praeterea est omnis antiquitas exemplorumque vis neque legum ac iuris civilis scientia neglegenda est. nam quid ego de actione ipsa plura dicam quae motu corporis, quae gestu, quae vultu, quae vocis conformatione ac varietate moderanda est? quae sola per se ipsa quanta sit histrionum levis ars et scaena declarat in qua cum omnes in oris et vocis et motus moderatione elaborent, quis ignorat quam pauci sint fuerintque quos animo aequo spectare possimus? quid dicam de thensauro rerum omnium memoria? quae nisi custos inventis cogitatisque rebus et verbis adhibeatur, intellegimus omnia, etiam si praeclarissima fuerint in oratore, peritura. [19] quam ob rem mirari desinamus quae causa sit eloquentium paucitatis, cum ex illis rebus universis eloquentia constet quibus in singulis elaborare permagnum est, hortemurque potius liberos nostros ceterosque quorum gloria nobis et dignitas cara est, ut animo rei magnitudinem complectantur neque eis aut praeceptis aut magistris aut exercitationibus quibus utuntur omnes, sed aliis quibusdam se id quod expetunt consequi posse confidant. [20] ac mea quidem sententia nemo poterit esse omni laude cumulatus orator, nisi erit omnium rerum magnarum atque artium scientiam consecutus. etenim ex rerum cognitione efflorescat et redundet oportet oratio; quae nisi subest res ab oratore percepta et cognita, inanem quandam habet elocutionem et paene puerilem.


[21] Neque vero ego hoc tantum oneris imponam nostris praesertim oratoribus in hac tanta occupatione urbis ac vitae, nihil ut iis putem licere nescire, quamquam vis oratoris professioque ipsa bene dicendi hoc suscipere ac polliceri videtur, ut omni de re quaecumque sit proposita ornate ab eo copioseque dicatur. [22] sed quia non dubito quin hoc plerisque inmensum infinitumque videatur, et quod Graecos homines non solum ingenio et doctrina sed etiam otio studioque abundantis partitionem iam quandam artium fecisse video neque in universo genere singulos elaborasse, sed seposuisse a ceteris dictionibus eam partem dicendi quae in forensibus disceptationibus iudiciorum aut deliberationum versaretur et id unum genus oratori reliquisse, non complectar in his libris amplius quam quod huic generi re quaesita et multum disputata summorum hominum prope consensu est tributum, [23] repetamque non ab incunabulis nostrae veteris puerilisque doctrinae quendam ordinem praeceptorum, sed ea quae quondam accepi in nostrorum hominum eloquentissimorum et omni dignitate principum disputatione esse versata, non quo illa contemnam quae Graeci dicendi artifices et doctores reliquerunt, sed cum illa pateant in promptuque sint omnibus neque ea interpretatione mea aut ornatius explicari aut planius exprimi possint, dabis hanc veniam, mi frater, ut opinor, ut eorum quibus summa dicendi laus a nostris hominibus concessa est auctoritatem Graecis anteponam.


[24] Cum igitur vehementius inveheretur in causam principum consul Philippus Drusique tribunatus pro senatus auctoritate susceptus infringi iam ac debilitari videretur, dici mihi memini ludorum Romanorum diebus L. Crassum quasi colligendi sui causa se in Tusculanum contulisse. venisse eodem, socer eius qui fuerat, Q. Mucius dicebatur et M. Antonius homo et consiliorum in re publica socius et summa cum Crasso familiaritate coniunctus. [25] exierant autem cum ipso Crasso adulescentes et Drusi maxime familiares et in quibus magnam tum spem maiores natu dignitatis suae conlocarent, C. Cotta qui tum tribunatum pl(ebis) petebat, et P. Sulpicius qui deinceps eum magistratum petiturus putabatur. [26] hi primo die de temporibus deque universa re publica, quam ob causam venerant, multum inter se usque ad extremum tempus diei collocuti sunt, quo quidem in sermone multa divinitus a tribus illis consularibus Cotta deplorata et commemorata narrabat, ut nihil incidisset postea civitati mali quod non inpendere illi tanto ante vidissent. [27] eo autem omni sermone confecto tantam in Crasso humanitatem fuisse, ut cum lauti accubuissent, tolleretur omnis illa superioris tristitia sermonis eaque esset in homine iucunditas et tantus in loquendo lepos, ut dies inter eos curiae fuisse videretur, convivium Tusculani. [28] postero autem die cum illi maiores natu satis quiessent in ambulationem ventum esse, dicebat tum Scaevolam duobus spatiis tribusve factis dixisse:


“Cur non imitamur, Crasse, Socratem illum qui est in Phaedro Platonis? nam me haec tua platanus admonuit quae non minus ad opacandum hunc locum patulis est diffusa ramis quam illa cuius umbram secutus est Socrates, quae mihi videtur non tam ipsa acula quae describitur quam Platonis oratione crevisse, et quod ille durissimis pedibus fecit, ut se abiceret in herba atque ita illa quae philosophi divinitus ferunt esse dicta loqueretur, id meis pedibus certe concedi est aequius.”


[29] Tum Crassum “immo vero commodius etiam” pulvinosque poposcisse et omnis in iis sedibus quae erant sub platano consedisse dicebat. ibi ut ex pristino sermone relaxarentur animi omnium, solebat Cotta narrare, Crassum sermonem quendam de studio dicendi intulisse.


[30] Qui cum ita esset exorsus non sibi cohortandum Sulpicium et Cottam sed magis utrumque conlaudandum videri, quod tantam iam essent facultatem adepti, ut non aequalibus suis solum anteponerentur sed cum maioribus natu compararentur “neque vero mihi quicquam” inquit “praestabilius videtur quam posse dicendo tenere hominum coetus, mentis adlicere, voluntates impellere quo velit, unde autem velit deducere. haec una res in omni libero populo maximeque in pacatis tranquillisque civitatibus praecipue semper floruit semperque dominata est. [31] quid enim est aut tam admirabile quam ex infinita multitudine hominum existere unum, qui id quod omnibus natura sit datum vel solus vel cum perpaucis facere possit? aut tam iucundum cognitu atque auditu quam sapientibus sententiis gravibusque verbis ornata oratio et polita? aut tam potens tamque magnificum quam populi motus iudicum religiones senatus gravitatem unius oratione converti? [32] quid tam porro regium tam liberale tam munificum quam opem ferre supplicibus, excitare adflictos, dare salutem, liberare periculis, retinere homines in civitate? quid autem tam necessarium quam tenere semper arma, quibus vel tectus ipse esse possis vel provocare improbos vel te ulcisci lacessitus? age vero ne semper forum subsellia rostra curiamque meditere, quid esse potest in otio aut iucundius aut magis proprium humanitatis quam sermo facetus ac nulla in re rudis? hoc enim uno praestamus vel maxime feris, quod conloquimur inter nos et quod exprimere dicendo sensa possumus. [33] quam ob rem quis hoc non iure miretur summeque in eo elaborandum esse arbitretur, ut quo uno homines maxime bestiis praestent in hoc hominibus ipsis antecellat? ut vero iam ad illa summa veniamus, quae vis alia potuit aut dispersos homines unum in locum congregare aut a fera agrestique vita ad hunc humanum cultum civilemque deducere aut iam constitutis civitatibus leges iudicia iura describere? [34] ac ne plura quae sunt paene innumerabilia consecter, comprehendam brevi: sic enim statuo, perfecti oratoris moderatione et sapientia non solum ipsius dignitatem sed et privatorum plurimorum et universae rei publicae salutem maxime contineri. quam ob rem pergite ut facitis, adulescentes, atque in id studium in quo estis incumbite, ut et vobis honori et amicis utilitati et rei p(ublicae) emolumento esse possitis.”


[35] Tum Scaevola comiter ut solebat “cetera” inquit “adsentior Crasso, ne aut de C. Laeli soceri mei aut de huius generi aut arte aut gloria detraham, sed illa duo, Crasse, vereor ut tibi possim concedere: unum quod ab oratoribus civitates et initio constitutas et saepe conservatas esse dixisti, alteram quod remoto foro contione iudiciis senatu statuisti oratorem in omni genere sermonis et humanitatis esse perfectum. [36] quis enim tibi hoc concesserit aut initio genus hominum in montibus ac silvis dissipatum non prudentium consiliis compulsum potius quam disertorum oratione delenitum se oppidis moenibusque saepsisse? aut vero reliquas utilitates aut in constituendis aut in conservandis civitatibus non a sapientibus et fortibus viris sed a disertis ornateque dicentibus esse constitutas? [37] an vero tibi Romulus ille aut pastores et convenas congregasse aut Sabinorum conubia coniunxisse aut finitimorum vim repressisse eloquentia videtur, non consilio et sapientia singulari? quid? in Numa Pompilio, quid? in Servio Tullio, quid? in ceteris regibus quorum multa sunt eximia ad constituendam r(em) p(ublicam), num quod eloquentiae vestigium apparet? quid? exactis regibus, tametsi ipsam exactionem mente non lingua perfectam L.Bruti esse cernimus, sed deinceps omnia nonne plena consiliorum inania verborum videmus? [38] ego vero si velim et nostrae civitatis exemplis uti et aliarum, plura proferre possim detrimenta publicis rebus quam adiumenta per homines eloquentissimos importata; sed ut reliqua praetermittam, omnium mihi videor exceptis, Crasse, vobis duobus eloquentissimos audisse Ti. et C. Sempronios, quorum pater homo prudens et gravis, haudquaquam eloquens, et saepe alias et maxime censor saluti rei publicae fuit, atque is non accurata quadam orationis copia sed nutu atque verbo libertinos in urbanas tribus transtulit; quod nisi fecisset, rem publicam quam nunc vix tenemus iam diu nullam haberemus. at vero eius filli diserti et omnibus vel naturae vel doctrinae praesidiis ad dicendum parati cum civitatem vel paterno consilio vel avitis armis florentissimam accepissent, ista praeclara gubernatrice, ut ais, civitatum eloquentia rem publicam dissipaverunt. [39] quid? leges veteres mosque maiorum, quid? auspicia quibus ego et tu, Crasse, cum magna rei publicae salute praesumus, quid? religiones et caerimoniae, quid? haec iura civilia quae iam pridem in nostra familia sine ulla eloquentiae laude versantur, num aut inventa sunt aut cognita aut omnino ab oratorum genere tractata? [40] equidem et Ser. Galbam memoria teneo divinum hominem in dicendo et M. Aemilium Porcinam et C. ipsum Carbonem quem tu adulescentulus perculisti ignarum legum haesitantem in maiorum institutis rudem in iure civili; et haec aetas vostra praeter te, Crasse, qui tuo magis studio quam proprio munere aliquo disertorum ius a nobis civile didicisti, quod interdum pudeat, iuris ignara est.


[41] Quod vero in extrema oratione quasi tuo iure sumpsisti, oratorem in omnis sermonis disputatione copiosissime posse versari, id nisi hic in tuo regno essemus, non tulissem multisque praeissem, qui aut interdicto tecum contenderent aut te ex iure manum consertum vocarent, quod in alienas possessiones tam temere inruisses. [42] agerent enim tecum lege primum Pythagorei omnes atque Democritii ceterique <iure> suo physici vindicarent, ornati homines in dicendo et graves, quibuscum tibi iusto sacramento contendere non liceret. urguerent praeterea philosophorum greges iam ab illo fonte et capite Socrate, nihil te de bonis rebus in vita, nihil de malis, nihil de animi permotionibus, nihil de hominum moribus, nihil de ratione vitae didicisse, nihil omnino quaesisse, nihil scire convincerent; et cum universi in te impetum fecissent, tum singulae familiae litem tibi intenderent; [43] instaret Academia, quae, quicquid dixisses, id te ipsum negare cogeret; Stoici vero nostri disputationum suarum atque interrogationum laqueis te inretitum tenerent. Peripatetici autem etiam haec ipsa, quae propria oratorum putas esse adiumenta atque ornamenta dicendi, ab se peti vincerent oportere, ac non solum meliora sed etiam multo plura Aristotelem Theophrastumque de istis rebus quam omnis dicendi magistros scripsisse ostenderent. [44] missos facio mathematicos grammaticos musicos, quorum artibus vestra ista dicendi vis ne minima quidem societate contingitur. quam ob rem ista tanta tamque multa profitenda, Crasse, non censeo. satis id est magnum, quod potes praestare, ut in iudiciis ea causa, quamcumque tu dicis, melior et probabilior esse videatur; ut in contionibus et in sententiis dicendis ad persuadendum tua plurimum valeat oratio; denique ut prudentibus diserte, stultis etiam vere videare dicere, hoc amplius si quid poteris, non id mihi videbitur orator, sed Crassus sua quadam propria, non communi oratorum facultate posse.”


[45] Tum ille, “non sum”, inquit, “nescius, Scaevola, ista inter Graecos dici et disceptari solere. audivi enim summos homines, cum quaestor ex Macedonia venissem Athenas florente Academia, ut temporibus illis ferebatur, cum eam Charmadas et Clitomachus et Aeschines optinebant. erat etiam Metrodorus, qui cum illis una etiam ipsum illum Carneadem diligentius audierat, hominem omnium in dicendo, ut ferebant, acerrimum et copiosissimum; vigebatque auditor Panaeti illius tui Mnesarchus et Peripatetici Critolai Diodorus. [46] multi erant praeterea clari in philosophia et nobiles, a quibus omnibus una paene voce repelli oratorem a gubernaculis civitatum, excludi ab omni doctrina rerumque maiorum scientia ac tantum in iudicia et contiunculas tamquam in aliquod pistrinum detrudi et compingi videbam. [47] sed ego neque illis adsentiebar neque harum disputationum inventori et principi longe omnium in dicendo gravissimo et eloquentissimo Platoni, cuius tum Athenis cum Charmada diligentius legi Gorgian; quo in libro in hoc maxime admirabar Platonem, quod mihi in oratoribus inridendis ipse esse orator summus videbatur. verbi enim controversia iam diu torquet Graeculos homines contentionis cupidiores quam veritatis. [48] nam si quis hunc statuit esse oratorem, qui tantummodo in iure aut in iudiciis possit aut apud populum aut in senatu copiose loqui, tamen huic ipsi multa tribuat et concedat necesse est. neque enim sine multa pertractatione omnium rerum publicarum neque sine legum moris iuris scientia neque natura hominum incognita ac moribus in iis ipsis rebus satis callide versari et perite potest. qui autem haec cognoverit, sine quibus ne illa quidem minima in causis quisquam recte tueri potest, quid huic abesse poterit de maximarum rerum scientia? sin oratoris nihil vis esse nisi composite ornate copiose loqui, quaero, id ipsum qui possit adsequi sine ea scientia quam ei non conceditis? dicendi enim virtus, nisi ei qui dicet et ea quae dicet percepta sunt, extare non potest. [49] quam ob rem, si ornate locutus est, sicut et fertur et mihi videtur, physicus ille Democritus, materies illa fuit physici de qua dixit, ornatus vero ipse verborum oratoris putandus est. et, si Plato de rebus ab civilibus controversias remotissimis divinitus est locutus, quod ego concedo, si item Aristoteles, si Theophrastus, si Carneades in rebus iis de quibus disputaverunt eloquentes et in dicendo suaves atque ornati fuerunt, sint eae res de quibus disputant in aliis quibusdam studiis, oratio quidem ipsa propria est huius unius rationis de qua loquimur et quaerimus. [50] etenim videmus isdem de rebus ieiune quosdam et exiliter, ut eum quem acutissimum ferunt Chrysippum, disputavisse neque ob eam rem philosophiae non satis fecisse, quod non habuerit in hac dicendi arte aliena facultatem. quid ergo interest? aut qui discernes eorum quos nominavi ubertatem in dicendo et copiam ab eorum exilitate qui hac dicendi varietate et elegantia non utuntur? unum erit profecto, quod ii qui bene dicunt, adferant proprium: compositam orationem et ornatam et artificio quodam et expolitione distinctam. haec autem oratio, si res non subest ab oratore percepta et cognita, aut nulla sit necesse est aut omnium inrisione ludatur. [51] quid est enim tam furiosum quam verborum vel optimorum atque ornatissimorum sonitus inanis, nulla subiecta sententia nec scientia? quicquid erit igitur quacumque ex arte, quocumque de genere, orator id, si tamquam clientis causam didicerit, dicet melius et ornatius quam ipse ille eius rei inventor atque artifex. [52] nam si quis erit qui hoc dicat, esse quasdam oratorum proprias sententias atque causas et certarum rerum forensibus cancellis circumscriptam scientiam, fatebor equidem in iis magis adsidue versari hanc nostram dictionem; sed tamen in iis ipsis rebus permulta sunt, quae isti magistri qui rhetorici vocantur nec tradunt nec tenent.


[53] quis enim nescit maxime vim existere oratoris in hominum mentibus vel ad iram aut ad odium aut dolorem incitandis vel ab hisce isdem permotionibus ad lenitatem misericordiamque revocandis? quae nisi qui naturas hominum vimque omnem humanitatis causasque eas quibus mentes aut incitantur aut reflectuntur penitus perspexerit, dicendo quod volet perficere non poterit. [54] atqui totus hic locus philosophorum proprius putatur, neque orator me auctore umquam repugnabit; sed cum illis cognitionem rerum concesserit, quod in ea solum illi voluerint elaborare, tractationem orationis, quae sine illa scientia nulla est, sibi adsumet; hoc enim est proprium oratoris quod saepe iam dixi: oratio gravis et ornata et hominum sensibus ac mentibus accommodata. [55] quibus de rebus Aristotelen et Theophrastum scripsisse fateor. sed vide ne hoc, Scaevola, totum sit a me. nam ego quae sunt oratori cum illis communia non mutuor ab illis; isti quae de his rebus disputant oratorum esse concedunt. itaque ceteros libros artis suae nomine, hos rhetoricos et inscribunt et appellant. [56] etenim cum illi in dicendo inciderint loci, quod persaepe evenit, ut de dis immortalibus, de pietate, de concordia, de amicitia, de communi civium, de hominum, de gentium iure, de aequitate, de temperantia, de magnitudine animi, de omni virtutis genere sit dicendum, clamabunt credo omnia gymnasia atque omnes philosophorum scholae sua esse haec omnia propria, nihil omnino ad oratorem pertinere. [57] quibus ego ut his de rebus in angulis consumendi oti causa disserant cum concessero, illud tamen oratori tribuam et dabo, ut eadem, de quibus illi tenui quodam et exiguo sermone disputant, hic cum omni iucunditate et gravitate explicet. haec ego cum ipsis philosophis tum Athenis disserebam. cogebat enim me M. Marcellus hic noster, qui nunc aedilis curulis est et profecto, nisi ludos nunc faceret, huic nostro sermoni interesset; ac iam tum erat adulescentulus his studiis mirifice deditus.


[58] Iam vero de legibus instituendis, de bello, de pace, de sociis, de vectigalibus, de iure civium generatim in ordines aetatesque discripto dicant vel Graeci, si volunt, Lycurgum et Solonem – quamquam illos quidem censemus in numero eloquentium reponendos – scisse melius quam Hyperidem aut Demosthenem, perfectos iam homines in dicendo et perpolitos, vel nostri decemviros, qui XII tabulas perscripserint quos necesse est fuisse prudentis, anteponant in hoc genere et Ser. Galbae et socero tuo C. Laelio, quos constat dicendi gloria praestitisse. [59] numquam enim negabo esse artes quasdam proprias eorum qui in his cognoscendis atque tractandis studium suum omne posuerunt, sed oratorem plenum atque perfectum esse eum, qui de omnibus rebus possit copiose varieque dicere. etenim saepe in iis causis, quas omnes proprias esse oratorum confitentur, est aliquid, quod non ex usu forensi, quem solum oratoribus conceditis, sed ex obscuriore aliqua scientia sit promendum et adsumendum. [60] quaero enim num possit aut contra imperatorem aut pro imperatore dici sine rei militaris usu aut saepe etiam sine regionum terrestrium aut maritimarum scientia; num apud populum de legibus iubendis aut vetandis, num in senatu de omni rei publicae genere dici sine summa rerum civilium cognitione et prudentia; num admoveri possit oratio ad sensus animorum atque motus vel inflammandos vel etiam extinguendos, quod unum in oratore dominatur, sine diligentissima pervestigatione earum omnium rationum, quae de naturis humani generis ac moribus a philosophis explicantur. [61] atque haud scio an minus vobis hoc sim probaturus; equidem non dubitabo quod sentio dicere: physica ista ipsa <et> quae paulo ante mathematica et ceterarum artium propria posuisti, scientiae sunt eorum qui illa profitentur; illustrari autem oratione si quis istas ipsas artis velit, ad oratoris ei confugiendum est facultatem. [62] neque enim, si Philonem illum architectum, qui Atheniensibus armamentarium fecit, constat perdiserte populo rationem operis sui reddidisse, existimandum est architecti potius artificio disertum quam oratoris fuisse. nec, si huic M. Antonio pro Hermodoro fuisset de navalium opere dicendum, non, cum ab illo causam didicisset, ipse ornate de alieno artificio copioseque dixisset. neque vero Asclepiades, is quo nos medico amicoque usi sumus, tum cum eloquentia vincebat ceteros medicos, in eo ipso quod ornate dicebat medicinae facultate utebatur, non eloquentiae. [63] atque illud est probabilius neque tamen verum, quod Socrates dicere solebat, omnis in eo quod scirent satis esse eloquentis. illud verius neque quemquam in eo disertum esse posse quod nesciat, neque, si optime sciat ignarusque sit faciundae ac poliendae orationis, diserte id ipsum posse de quo sciat dicere. [64] quam ob rem si quis universam et propriam oratoris vim definire complectique volt, is orator erit mea sententia hoc tam gravi dignus nomine, qui quaecumque res inciderit quae sit dictione explicanda prudenter et composite et ornate et memoriter dicet cum quadam actionis etiam dignitate. [65] sin cuipiam nimis infinitum videtur quod ita posui “quacumque de re” licet hinc quantum cuique videbitur circumcidat atque amputet; tamen illud tenebo, si quae ceteris in artibus atque studiis sita sunt orator ignoret tantumque ea teneat quae sunt in disceptationibus atque usu forensi, tamen iis de rebus ipsis si sit ei dicendum, cum cognorit ab iis qui tenent, quae sint in quaque re, multo oratorem melius quam ipsos illos quorum eae sunt artes esse dicturum. [66] ita si de re militari dicendum huic erit Sulpicio, quaeret a C. Mario aﬀini nostro et, cum acceperit, ita pronuntiabit, ut ipsi C. Mario paene hic melius quam ipse illa scire videatur; sin de iure civili, tecum communicabit teque hominem prudentissimum et peritissimum in iis ipsis rebus, quas abs te didicerit, dicendi arte superabit. [67] sin quae res incident, in qua de natura, de vitiis hominum, de cupiditatibus, de modo, de continentia, de dolore, de morte dicendum sit, forsitan, si ei sit visum – etsi haec quidem nosse debet orator –, cum Sex. Pompeio erudito homine in philosophia communicarit: hoc profecto eﬀiciet, ut, quamcumque rem a quoque cognoverit, de ea multo dicat ornatius quam ille ipse unde cognorit. [68] sed si me audiet, quoniam philosophia in tris partis est tributa, in naturae obscuritatem, in disserendi subtilitatem, in vitam atque mores, duo illa relinquamus idque largiamur inertiae nostrae; tertium vero, quod semper oratoris fuit, nisi tenebimus, nihil oratori, in quo magnus esse possit, relinquemus. [69] quare hic locus de vita et moribus totus est oratori perdiscendus; cetera si non didicerit, tamen poterit, si quando opus erit, ornare dicendo, si modo ad eum erunt delata et ei tradita, etenim si constat inter doctos, hominem ignarum astrologiae ornatissimis atque optimis versibus Aratum de caelo stellisque dixisse; si de rebus rusticis hominem ab agro remotissumum Nicandrum Colophonium poetica quadam facultate, non rustica scripsisse praeclare: quid est cur non orator de rebus iis eloquentissime dicat, quas ad certam causam tempusque cognorit? [70] est enim finitimus oratori poeta, numeris adstrictior paulo, verborum autem licentia liberior, multis vero ornandi generibus socius ac paene par; in hoc quidem certe prope idem, nullis ut terminis circumscribat aut definiat ius suum, quo minus ei liceat eadem illa facultate et copia vagari qua velit. [71] namque illud quod ante, Scaevola, negasti te fuisse laturum, nisi in meo regno esses, quod in omni genere sermonis, in omni parte humanitatis dixerim oratorem perfectum esse debere: numquam mehercule hoc dicerem, si eum quem fingo me ipsum esse arbitrarer. [72] sed, ut solebat C. Lucilius saepe dicere, homo tibi subiratus, mihi propter eam ipsam causam minus quam volebat familiaris, sed tamen et doctus et perurbanus, sic sentio neminem esse in oratorum numero habendum, qui non sit omnibus iis artibus, quae sunt libero dignae, perpolitus; quibus ipsis si in dicendo non utimur, tamen apparet atque extat, utrum simus earum rudes an didicerimus. [73] ut qui pila ludunt non utuntur in ipsa lusione artificio proprio palaestrae, sed indicat ipse motus didicerintne palaestram an nesciant, et qui aliquid fingunt, etsi tum pictura nihil utuntur, tamen utrum sciant pingere an nesciant non obscurum est, sic in orationibus hisce ipsis iudiciorum contionum senatus, etiam si proprie ceterae non adhibeantur artes, tamen facile declaratur utrum is, qui dicat, tantummodo in hoc declamatorio sit opere iactatus an ad dicendum omnibus ingenuis artibus instructus accesserit.”


[74] Tum ridens Scaevola “non luctabor tecum,” inquit “Crasse, amplius. id enim ipsum, quod contra me locutus es, artificio quodam es consecutus, ut et mihi quae ego vellem non esse oratoris concederes et ea ipsa nescio quo modo rursus detorqueres atque oratori propria traderes. [75] atque, cum ego praetor Rhodum venissem et cum summo illo doctore istius disciplinae Apollonio ea, quae a Panaetio acceperam, contulissem, inrisit ille quidem, ut solebat, philosophiam atque contempsit multaque non tam graviter dixit quam facete. tua autem fuit oratio eius modi, non ut ullam artem doctrinamve contemneres, sed ut omnis comites ac ministratrices oratoris esse diceres. [76] quas ego si quis sit unus complexus omnis idemque si ad eas facultatem istam ornatissimae orationis adiunxerit, non possum dicere eum non egregium quendam hominem atque admirandum fore; sed is, si qui esset aut si etiam umquam fuisset aut vero si esse posset, tu esses unus profecto, qui et meo iudicio et omnium vix ullam ceteris oratoribus – pace horum dixerim – laudem reliquisti. [77] verum si tibi ipsi nihil deest, quod in forensibus rebus civilibusque versetur quin scias, neque eam tamen scientiam, quam adiungis oratori, complexus es, videamus ne plus ei tribuamus, quam res et veritas ipsa concedat.”


[78] Hic Crassus, “memento,” inquit “me non de mea sed de oratoris facultate dixisse. quid enim nos aut didicimus aut scire potuimus, qui ante ad agendum quam ad cognoscendum venimus; quos in foro, quos in ambitione, quos in re p(ublica), quos in amicorum negotiis res ipsa ante confecit quam possemus aliquid de rebus tantis suspicari? [79] quod si tibi tantum in nobis videtur esse, quibus etiamsi ingenium, ut tu putas, non maxime defuit, doctrina certe et otium et hercule etiam studium illud discendi acerrimum defuit, quid censes, si ad alicuius ingenium vel maius illa, quae ego non attigi, accesserint, qualem illum et quantum oratorem futurum?”


[80] Tum Antonius “probas mihi” inquit, “ista, Crasse, quae dicis, nec dubito quin multo locupletior in dicendo futurus sit, si quis omnium rerum atque artium rationem naturamque comprehenderit. [81] sed primum id diﬀicile factu est, praesertim in hac nostra vita nostrisque occupationibus; deinde illud etiam verendum est, ne abstrahamur ab hac exercitatione et consuetudine dicendi populari et forensi. aliud enim mihi quoddam orationis genus esse videtur eorum hominum, de quibus paulo ante dixisti, quamvis illi ornate et graviter aut de natura rerum aut de humanis rebus loquantur: nitidum quoddam genus est verborum et laetum, et palaestrae magis et olei quam huius civilis turbae ac fori. [82] namque egomet, qui sero ac leviter Graecas litteras attigissem, tamen cum pro consule in Ciliciam proficiscens venissem Athenas, complures tum ibi dies sum propter navigandi diﬀicultatem commoratus; sed, cum cotidie mecum haberem homines doctissimos – eos fere ipsos qui abs te modo sunt nominati –, cum hoc nescio quo modo apud eos increbruisset me in causis maioribus sicuti te solere versari, pro se quisque eorum quantum quisque poterat de oﬀicio et de ratione oratoris disputabat. [83] horum alii, sicuti iste ipse Mnesarchus, hos quos nos oratores vocaremus nihil esse dicebat nisi quosdam operarios lingua celeri et exercitata; oratorem autem, nisi qui sapiens esset, esse neminem, atque ipsam eloquentiam, quod ex bene dicendi scientia constaret, unam quandam esse virtutem et, qui unam virtutem haberet, omnis habere easque ipsas esse inter se aequalis et paris; ita, qui esset eloquens, eum virtutes omnis habere atque esse sapientem. sed haec erat spinosa quaedam et exilis oratio longeque ab nostris sensibus abhorrebat. [84] Charmadas vero multo uberius isdem de rebus loquebatur, non quo aperiret sententiam suam – hic enim mos erat patrius Academiae adversari semper omnibus in disputando –; sed is cum maxime tamen hoc significabat eos, qui rhetores nominarentur et qui dicendi praecepta traderent, nihil plane tenere neque posse quemquam facultatem adsequi dicendi, nisi qui philosophorum inventa didicisset. [85] disputabant contra diserti homines Athenienses et in re publica causisque versati, in quis erat etiam is qui nuper Romae fuit, Menedemus hospes meus, qui cum diceret esse quandam prudentiam, quae versaretur in perspiciendis rationibus constituendarum et regendarum rerum publicarum, excitabatur homo promptus atque omni abundans doctrina et quadam incredibili varietate rerum atque copia. omnis enim partis illius ipsius prudentiae petendas esse a philosophia docebat neque ea quae statuerentur in re publica de dis immortalibus, de disciplina iuventutis, de iustitia, de patientia, de temperantia, de modo rerum omnium ceteraque, sine quibus civitates aut esse aut bene moratae esse non possent, usquam in eorum inveniri libellis. [86] quod si tantam vim rerum maximarum arte sua rhetorici illi doctores complecterentur, quaerebat cur de prooemiis et de epilogis et de huiusmodi nugis – sic enim appellabat – referti essent eorum libri, de civitatibus instituendis, de scribendis legibus, de aequitate, de iustitia, de fide, de frangendis cupiditatibus, de conformandis hominum moribus littera in eorum libris nulla inveniretur. [87] ipsa vero praecepta sic inludere solebat, ut ostenderet non modo eos illius expertes esse prudentiae quam sibi adsciscerent, sed ne hanc quidem ipsam dicendi rationem ac viam nosse. caput enim esse arbitrabatur oratoris, ut et ipsis apud quos ageret talis qualem se ipse optaret videretur; id fieri vitae dignitate, de qua nihil rhetorici isti doctores in praeceptis suis reliquissent; et uti ei qui audirent sic adficerentur animis, ut eos adfici vellet orator; quod item fieri nullo modo posse, nisi cognosset is qui diceret quot modis hominum mentes et quibus et quo genere orationis in quamque partem moverentur; haec autem esse penitus in media philosophia retrusa atque abdita, quae isti rhetores ne primoribus quidem labris attigissent. [88] ea Menedemus exemplis magis quam argumentis conabatur refellere. memoriter enim multa ex orationibus Demosthenis praeclare scripta pronuntians docebat illum in animis vel iudicum vel populi in omnem partem dicendo permovendis non fuisse ignarum, quibus ea rebus consequeretur, quae negaret ille sine philosophia quemquam nosse posse. [89] huic respondebat non se negare Demosthenem summam prudentiam summamque vim habuisse dicendi, sed sive ille hoc ingenio potuisset sive, id quod constaret, Platonis studiosus audiendi fuisset, non quid ille potuisset, sed quid isti docerent esse quaerendum. [90] saepe etiam in eam partem ferebatur oratione, ut omnino disputaret nullam artem esse dicendi; idque cum argumentis docuerat, quod ita nati essemus, ut et blandiri eis suppliciter a quibus esset petendum et adversarios minaciter terrere possemus et rem gestam exponere et id quod intenderemus confirmare et id quod contra diceretur refellere et ad extremum deprecari aliquid et conqueri, quibus in rebus omnis oratorum versaretur facultas, et quod consuetudo exercitatioque et intellegendi prudentiam acueret et eloquendi celeritatem incitaret, tum etiam exemplorum copia nitebatur. [91] nam primum quasi dedita opera neminem scriptorem artis ne mediocriter quidem disertum fuisse dicebat, cum repeteret usque a Corace nescio quo et Tisia, quos artis illius inventores et principes fuisse constaret; eloquentissimos autem homines, qui ista nec didicissent nec omnino scire curassent, innumerabilis quosdam nominabat; in quibus etiam, sive ille inridens sive quod ita putaret atque ita audisset, me in illo numero, qui illa non didicissem et tamen, ut ipse dicebat, possem aliquid in dicendo, proferebat. quorum ego illi alterum facile adsentiebar, nihil me didicisse, in altero autem me inludi ab eo aut etiam ipsum errare arbitrabar. [92] artem vero negabat esse ullam, nisi quae cognitis penitusque perspectis et in unum exitum spectantibus et numquam fallentibus rebus contineretur; haec autem omnia, quae tractarentur ab oratoribus, dubia esse et incerta, quoniam et dicerentur ab iis, qui omnia ea non plane tenerent, et audirentur ab iis quibus non scientia esset tradenda sed exigui temporis aut falsa aut certe obscura opinio. [93] quid multa? sic mihi tunc persuadere videbatur neque artificium ullum esse dicendi neque quemquam posse, nisi qui illa quae a doctissimis hominibus in philosophia dicerentur cognosset, aut callide aut copiose dicere; quibus <a>dicere Charmadas solebat ingenium tuum, Crasse, vehementer admirans me sibi perfacilem in audiendo, te perpugnacem in disputando esse visum. [94] itaque ego hac eadem opinione adductus scripsi etiam illud quodam in libello, qui me imprudente et invito excidit et pervenit in manus hominum, disertos me cognosse nonnullos, eloquentem adhuc neminem, quod eum statuebam disertum, qui posset satis acute atque dilucide apud mediocres homines ex communi quadam opinione hominum dicere, eloquentem vero, qui mirabilius et magnificentius augere posset atque ornare quae vellet, omnisque omnium rerum, quae ad dicendum pertinerent, fontis animo ac memoria contineret. id si est diﬀicile nobis, quod ante quam ad discendum ingressi sumus, obruimur ambitione et foro, sit tamen in re positum atque natura. [95] ego enim, quantum auguror coniectura quantaque ingenia in nostris hominibus esse video, non despero fore aliquem aliquando, qui et studio acriore, quam nos sumus atque fuimus, et otio ac facultate discendi maiore ac maturiore et labore atque industria superiore, cum se ad audiendum legendum scribendumque maiore opere dederit, existat talis orator, qualem quaerimus, qui iure non solum disertus, sed etiam eloquens dici possit; qui tamen mea sententia aut hic est iam Crassus aut, si quis pari fuerit ingenio pluraque quam hic et audierit et lectitarit et scripserit, paulum aliquid huic poterit addere.”


[96] Hoc loco Sulpicius “insperanti” inquit “mihi et Cottae, sed valde optanti utrique nostrum cecidit, ut in istum sermonem, Crasse, delaberemini. nobis enim huc venientibus iucundum satis fore videbatur, si, cum vos de rebus aliis loqueremini, tamen nos aliquid ex sermone vestro memoria dignum excipere possemus; ut vero penitus in eam ipsam totius huius vel studii vel artifici vel facultatis disputationem paene intumam perveniretis, vix optandum nobis videbatur. [97] ego enim, qui ab ineunte aetate incensus essem studio utriusque vestrum, Crassi vero etiam amore, cum ab eo nusquam discederem, verbum ex eo numquam elicere potui de vi ac ratione dicendi, cum et per me ipsum egissem et per Drusum saepe temptassem; quo in genere tu, Antoni, – vere loquar – numquam mihi percontanti aut quaerenti aliquid defuisti et persaepe me, quae soleres in dicendo observare, docuisti. [98] nunc quoniam uterque vestrum patefecit earum ipsarum rerum aditum quas quaerimus, et quoniam princeps Crassus eius sermonis ordiendi fuit, date nobis hanc veniam, ut ea quae sentitis de omni genere dicendi subtiliter persequamini. quod quidem si erit a vobis impetratum, magnam habebo, Crasse, huic palaestrae et Tusculano tuo gratiam et longe Academiae illi ac Lycio tuum hoc suburbanum gymnasium anteponam.”


[99] Tum ille “immo vero”, inquit, “Sulpici, rogemus Antonium, qui et potest facere id quod requiris et consuevit, ut te audio dicere. nam me quidem semper a genere hoc toto sermonis refugisse et tibi cupienti atque instanti saepissime negasse tute paulo ante dixisti. quod ego non superbia neque inhumanitate faciebam neque quo tuo studio rectissimo atque optimo non obsequi vellem, praesertim cum te unum ex omnibus ad dicendum maxime natum aptumque cognossem, sed mehercule istius disputationis insolentia atque earum rerum quae quasi in arte traduntur inscitia.”


[100] Tum Cotta “quoniam id quod diﬀicillimum nobis videbatur, ut omnino de iis rebus, Crasse, loquerere, adsecuti sumus, de reliquo iam nostra culpa fuerit, si te, nisi omnia quae percontati erimus explicaris, dimiserimus.”


[101] “De iis credo rebus” inquit Crassus “ut in cretionibus scribi solet qvibvs sciam poteroqve.”


Tum ille “nam quod tu non poteris aut nescies, quis nostrum tam inpudens est qui se scire aut posse postulet?”


“Iam vero ista condicione, dum mihi liceat negare posse quod non potero et fateri nescire quod nesciam, licet” inquit Crassus “vestro arbitratu percontemini.”


[102] “Atqui” inquit Sulpicius “hoc primum ex te, de quo modo Antonius exposuit, quid sentias quaerimus, existimesne artem aliquam esse dicendi?”


“Quid? mihi nunc vos” inquit Crassus “tamquam alicui Graeculo otioso et loquaci et fortasse docto atque erudito quaestiunculam, de qua meo arbitratu loquar, ponitis? quando enim me ista curasse aut cogitasse arbitramini et non semper inrisisse potius eorum hominum impudentiam, qui cum in schola adsedissent ex magna hominum frequentia dicere iuberent si quis quid quaereret? [103] quod primum ferunt Leontinum fecisse Gorgiam, qui permagnum quiddam suscipere ac profiteri videbatur, cum se ad omnia de quibus quisque audire vellet esse paratum denuntiaret. postea vero vulgo hoc facere coeperunt hodieque faciunt, ut nulla sit res neque tanta neque tam improvisa nec tam nova, de qua se non omnia quae dici possunt profiteantur esse dicturos. [104] quod si te, Cotta, arbitrarer aut te, Sulpici, de iis rebus audire velle, adduxissem huc Graecum aliquem, qui nos istius modi disputationibus delectaret; quod ne nunc quidem diﬀicile factu est. est enim apud M. Pisonem adulescentem iam huic studio deditum, summo hominem ingenio nostrique cupidissimum, Peripateticus Staseas, homo nobis sane familiaris et, ut inter homines peritos constare video, in illo suo genere omnium princeps.”


[105] “Quem tu mihi,” inquit Mucius, “Staseam, quem Peripateticum narras? gerendus est tibi mos adulescentibus, Crasse, qui non Graeci alicuius cotidianam loquacitatem sine usu neque ex scholis cantilenam requirunt, sed ex homine omnium sapientissimo atque eloquentissimo atque ex eo, qui non in libellis, sed in maximis causis et in hoc domicilio imperii et gloriae sit consilio linguaque princeps, cuius vestigia persequi cupiunt, eius sententiam sciscitantur. [106] equidem te cum in dicendo semper putavi deum, tum vero tibi numquam eloquentiae maiorem tribui laudem quam humanitatis; qua nunc te uti vel maxime decet neque defugere eam disputationem, ad quam te duo excellentis ingenii adulescentes cupiunt accedere.”


[107] “Ego vero,” inquit, “istis obsequi studeo neque gravabor breviter meo more quid quaque de re sentiam dicere, ac primum illud, quoniam auctoritatem tuam neglegere, Scaevola, fas mihi esse non puto, respondeo, mihi dicendi aut nullam artem aut pertenuem videri, sed omnem esse contentionem inter homines doctos in verbi controversia positam. [108] nam si ars ita definitur, ut paulo ante exposuit Antonius, ex rebus penitus perspectis planeque cognitis atque ab opinionis arbitrio seiunctis scientiaque comprehensis, non mihi videtur ars oratoris esse ulla. sunt enim varia et ad volgarem popularemque sensum accommodata omnia genera huius forensis nostrae dictionis. [109] sin autem ea, quae observata sunt in usu ac tractatione dicendi, haec ab hominibus callidis ac peritis animadversa ac notata, verbis definita, generibus inlustrata, partibus distributa sunt – id quod video potuisse fieri –, non intellego quam ob rem non, si minus illa subtili definitione, at hac volgari opinione ars esse videatur. sed sive est ars sive artis quaedam similitudo, non est quidem ea neglegenda; verum intellegendum est alia quaedam ad consequendam eloquentiam esse maiora.”


[110] Tum Antonius vehementer se adsentiri Crasso dixit, quod neque ita amplecteretur artem, ut ii solerent qui omnem vim dicendi in arte ponerent, neque rursus eam totam, sicut plerique philosophi facerent, repudiaret. “sed existimo,” inquit, “gratum te his, Crasse, facturum, si ista exposueris, quae putas ad dicendum plus quam ipsam artem posse prodesse.”


[111] “Dicam equidem, quoniam institui, petamque a vobis,” inquit, “ne has meas ineptias efferatis; quamquam moderator ipse, ne ut quidam magister atque artifex, sed quasi unus e togatorum numero atque ex forensi usu homo mediocris neque omnino rudis videar non ipse a me aliquid promisisse, sed fortuito in sermonem vestrum incidisse. [112] equidem cum peterem magistratum, solebam in prensando dimittere a me Scaevolam, cum ita ei dicerem me velle esse ineptum – id erat petere blandius, quod nisi inepte fieret, bene non posset fieri; – hunc autem esse unum hominem ex omnibus quo praesente ego ineptum esse me minime vellem; quem quidem nunc mearum ineptiarum testem et spectatorem fortuna constituit. nam quid est ineptius quam de dicendo dicere, cum ipsum dicere numquam sit non ineptum, nisi cum est necessarium?”


[113] “Perge vero” inquit “Crasse,” Mucius. “istam enim culpam quam vereris ego praestabo.”


“Sic igitur” inquit “sentio”, Crassus, “naturam primum atque ingenium ad dicendum vim adferre maximam; neque vero istis, de quibus paulo ante dixit Antonius, scriptoribus artis rationem dicendi et viam, sed naturam defuisse. nam et animi atque ingeni celeres quidam motus esse debent qui et ad excogitandum acuti et ad explicandum ornandumque sint uberes et ad memoriam firmi atque diuturni; 

